ຜູ້ນໍາອັຟການີສຖານບອກໃຫ້ ເນໂຕໄປຕໍ່ສູ້ກັບ ພວກກໍ່ການຮ້າຍ ໃນປາກີສຖານ
ປະທານາທິບໍດີອັຟການີສຖານ ບອກທະຫານນາໆຊາດວ່າ ຄວນຈະໄປຕໍ່ສູ້ ກັບພວກກໍ່ການຮ້າຍໃນປາກີສຖານ ແທນທີ່ຢູໃນອັຟການີສຖານ.
ປະທານາທິບໍດີ Hamid Karzai ກ່າວວ່າ ພວກທະຫານ ນາໆຊາດ ຄວນຈະອອກຈາກອັຟການີສຖານໄປ ແລະເອົາ ການຕໍ່ສູ້ຂອງເຂົາເຈົ້າ ຕ້ານພວກກໍ່ການຮ້າຍນັ້ນ ຂ້າມຊາຍ ແດນເຂົ້າໄປໃນປາກີສຖານ ທ່ານ Karzai ໄດ້ກ່າວສະແດງການຕໍາໜິຕິຕຽນຄັ້ງຫລ້າ ສຸດຂອງທ່ານຕໍ່ຄວາມພະຍາຍາມຂອງເນໂຕ ໃນວັນເສົາ ວານນີ້ທີ່ເມືອງ Asadabad ເມືອງຫລວງຂອງແຂວງ Kunar ໃນພາກຕາເວັນອອກຂອງອັຟການີສຖານ ບ່ອນ ທີ່ທ່ານໄປຢ້ຽມຢາມຍາດຕິພີ່ນ້ອງຂອງພວກພົນລະເຮືອນ ທີ່ໄດ້ເສຍຊີວິດໄປ ໃນການບຸກໂຈມຕີນບັ້ນນຶ່ງຂອງກໍາລັງ ນາໆຊາດນັ້ນ ຜູ້ນໍາອັຟການີສຖານ ກ່າວວ່າ ລັດຖະບານຂອງທ່ານໄດ້ສະແດງໃຫ້ກຸ່ມເນໂຕ ເຫັນແລ້ວວ່າ ພວກກໍ່ການຮ້າຍແລະພວກນັກຕໍ່ສູ້ຫົວຮຸນແຮງບໍ່ຢູ່ໃນອັຟການີສຖານ ແຕ່ພວກເຂົາພາກັນລີ້ຊ່ອນຢູ່ໃນປະເທດເພື່ອນບ້ານປາກີສຖານນັ້ນ